寄吳士矩端公五十韻
作者：元稹
朝代：唐

paragraphs: 昔在鳳翔日，十歲即相識。
未有好文章，逢人賞顏色。
可憐何郎面，二十纔冠飾。
短髮予近梳，羅衫紫蟬翼。
伯舅各驕縱，仁兄未摧抑。
事業若杯盤，詩書甚徽纆。
西州戎馬地，賢豪事雄特。
百萬時可贏，十千良易借。
寒食桐陰下，春風柳林側。
藉草送遠遊，列筵酬博塞。
萎蕤雲幕翠，燦爛紅茵赩。
膾縷輕似絲，香醅膩如職。
將軍頻下城，佳人盡傾國。
媚語嬌不聞，纖腰輭無力。
歌辭妙宛轉，舞態能剜刻。
箏弦玉指調，粉汗紅綃拭。
予時最年少，專務酒中職。
未能解生獰，偏矜任狂直。
曲庇桃根盞，橫講捎雲式。
亂布鬬分朋，惟新間讒慝。
恥作最先吐，羞言未朝食。
醉眼漸紛紛，酒聲頻䬵䬵。
扣節參差亂，飛觥往來織。
強起相維持，飜成兩匍匐。
邊霜颯然降，戰馬鳴不息。
但喜秋光麗，誰憂塞雲黑。
常隨獵騎走，多在豪家匿。
夜飲天既明，朝歌日還昃。
荒狂歲云久，名利心潛逼。
時輩多得途，親朋屢相敕。
閑因適農野，忽復愛稼穡。
平生中聖人，飜然腐腸賊。
亦從酒仙去，便被書魔惑。
脫跡壯士場，甘心豎儒域。
矜持翠筠管，敲斷黃金勒。
屢益蘭膏燈，猶研兔枝墨。
崎嶇來掉蕩，矯枉事沈默。
隱笑甚艱難，斂容還屴崱。
與君始分散，勉我勞修飾。
岐路各營營，別離長惻惻。
行看二十載，萬事紛何極。
相值或須臾，安能洞胸臆。
昨來陝郊會，悲歡兩難克。
問我新相知，但報長相憶。
豈無新知者，不及小相得。
亦有生歲游，同年不同德。
爲別詎幾時，伊予墜溝洫。
大江鼓風浪，遠道參荆棘。
往事返無期，前途浩難測。
一旦得自由，相求北山北。